
Valsts kases nolikums
Izdoti saskaņā ar Valsts pārvaldes iekārtas likuma 16.panta pirmo daļu
I. Vispārīgie jautājumi
· 1. Valsts kase ir Finanšu ministrijas pakļautībā esoša tiešās pārvaldes iestāde.
· 2. Valsts kases darbības mērķis ir efektīva valsts pārvaldes funkciju īstenošana valsts finanšu vadības jomā.
· 3. Valsts kasi finansē no valsts pamatbudžeta.
II. Funkcijas, uzdevumi un kompetence
· 4. Valsts kasei ir šādas funkcijas:
· 4.1. valsts budžeta izpildes un finanšu uzskaites organizēšana; 
· 4.2. asignējumu piešķiršana  un maksājumu veikšana no valsts budžeta ieņēmumiem;
· 4.3. valsts parāda un naudas līdzekļu vadība;
· 4.4. (svītrots ar MK 17.07.2007. noteikumiem Nr.492);
· 4.5. normatīvajos aktos noteikto Eiropas Savienības fondu un citu ārvalstu finanšu palīdzības instrumentu  (turpmāk – finanšu instrumenti) finanšu vadība;
· 4.6. citas normatīvajos aktos noteiktās funkcijas.
(Grozīts ar MK 17.07.2007. noteikumiem Nr.492)
· 5. Lai nodrošinātu funkciju izpildi, Valsts kase veic Likumā par budžetu un finanšu vadību noteiktos uzdevumus, kā arī:
· 5.1. nodrošina valsts budžeta deficīta finansēšanai, valsts aizdevumu izsniegšanai un parāda saistību izpildei nepieciešamos resursus;
· 5.2. valsts budžeta naudas līdzekļu vadības ietvaros iegulda Valsts kases budžeta kontos esošos līdzekļus atbilstoši finanšu ministra pilnvarojumam;
· 5.3. uzskaita un izpilda valsts parāda saistības;
· 5.4. atver kontus valsts budžeta izpildei un rīko valsts budžeta līdzekļu kontus Latvijas Bankā un citās kredītiestādēs;
· 5.4.1 piešķir asignējumus izdevumiem saskaņā ar valsts budžeta likumā kārtējam gadam noteikto apropriāciju un nodrošina to izpildi;
· 5.5. izsniedz likumā par valsts budžetu kārtējam gadam paredzētos valsts aizdevumus, veic to uzskaiti un apkalpošanu;
· 5.6. sagatavo un sniedz informāciju par valsts un pašvaldību budžetu izpildi;
· 5.7. nodrošina normatīvo aktu projektu un metodoloģisko norādījumu izstrādi par grāmatvedības uzskaiti un pārskatu sagatavošanu valsts pārvaldes iestādēm, pašvaldībām un to iestādēm;
· 5.8. organizē līdzekļu aizņemšanos finanšu tirgos, no starptautiskajām finanšu institūcijām, kā arī no privātpersonām normatīvajos aktos paredzētajā kārtībā;
· 5.9. izvērtē valsts vārdā sniedzamo galvojumu dokumentus un veic valsts vārdā sniegto galvojumu saistību uzraudzību galvojuma līguma darbības laikā;
· 5.10. (svītrots ar MK 17.07.2007. noteikumiem Nr.492);
· 5.11. (Svītrots)
· 5.12. sagatavo finanšu instrumenta līdzekļu devējam iesniedzamos pārskatus par finanšu instrumentu ietvaros veiktajiem izdevumiem;
· 5.13. koordinē sadarbību ar starptautiskajām reitinga aģentūrām valsts kredītreitinga noteikšanai;
· 5.13.1 sniedz normatīvajos aktos noteiktos maksājumu pakalpojumus;
· 5.13.2 atbilstoši kompetencei pārstāv valsts intereses starptautiskajās organizācijās;
· 5.13.3 izskata administratīvo pārkāpumu lietas par pārskatu neiesniegšanu un piemēro administratīvos sodus;
· 5.14. veic citus normatīvajos aktos noteiktos uzdevumus.
(Grozīts ar MK 17.07.2007. noteikumiem Nr.492; MK 03.11.2014. noteikumiem Nr.682)
· 6. Valsts kasei ir šādas tiesības:
· 6.1. pieprasīt un saņemt no valsts pārvaldes iestādēm, pašvaldībām un to iestādēm, un privāto tiesību juridiskajām personām informāciju, kas nepieciešama Valsts kases funkciju veikšanai;
· 6.2. (Svītrots)
· 6.3. veikt normatīvajos aktos noteiktās kontroles un pārbaudes finanšu instrumentu vadībā iesaistītajās iestādēs;
· 6.4. sniegt maksas pakalpojumus.
· 6.5. īstenot citas normatīvajos aktos noteiktās tiesības.
(Grozīts ar MK 12.09.2006. noteikumiem Nr.761; MK 17.07.2007. noteikumiem Nr.492)
III. Valsts kases struktūra un amatpersonu kompetence
· 7. Valsts kases darbu vada pārvaldnieks. Pārvaldnieku ieceļ un atbrīvo no amata finanšu ministrs.
· 8. Pārvaldnieks veic Valsts pārvaldes iekārtas likumā noteiktās tiešās valsts pārvaldes iestādes vadītāja funkcijas, kā arī:
· 8.1. nodrošina Valsts kases funkciju izpildi;
· 8.2. pārstāv Valsts kasi bez īpaša pilnvarojuma un tās vārdā slēdz līgumus;
· 8.3. rīkojas ar Valsts kasei piešķirtajiem finanšu līdzekļiem un atbild par to lietderīgu izmantošanu;
· 8.4. izdod Valsts kases darba organizācijai nepieciešamos iekšējos normatīvos aktus;
· 8.5. apstiprina amatu sarakstu un amatu aprakstus;
· 8.6. normatīvajos aktos noteiktajā kārtībā ieceļ amatā un atbrīvo no amata Valsts kases ierēdņus un pieņem darbā un atlaiž no darba Valsts kases darbiniekus;
· 8.7. nodrošina darbības stratēģijas izstrādi;
· 8.8. lai nodrošinātu Valsts kases funkciju izpildi, ir tiesīgs dot rīkojumus Valsts kases ierēdņiem un darbiniekiem;
· 8.9. nodrošina pārskata par budžeta līdzekļu izlietojumu sagatavošanu;
· 8.10. nodrošina gada publiskā pārskata sastādīšanu;
· 8.11. (Svītrots)
· 8.12. nosaka Valsts kases amatpersonu atbildību par finanšu vadību atbilstoši Likumam par budžetu un finanšu vadību.
(Grozīts ar MK 17.07.2007. noteikumiem Nr.492)
· 9. Pārvaldniekam var būt vietnieki. Pārvaldnieka vietnieku kompetenci, kā arī attiecīgajam vietniekam tieši pakļautās Valsts kases struktūrvienības nosaka pārvaldnieks.
· 10. Valsts kases struktūrvienības ir departamenti un daļas.
(MK 18.08.2009. noteikumu Nr.924 redakcijā)
· 11. Valsts kases struktūrvienības izveido, reorganizē vai likvidē pārvaldnieks.
· 12. Valsts kases struktūrvienību funkcijas un uzdevumus nosaka Valsts kases reglaments.
IV. Valsts kases darbības tiesiskuma nodrošināšanas kārtība un darbības pārskati
· 13. Valsts kases darbības tiesiskumu nodrošina pārvaldnieks. Pārvaldnieks ir atbildīgs par Valsts kases iekšējās kontroles un pārvaldes lēmumu pārbaudes sistēmas izveidošanu un darbību.
· 14. Publiskos pārskatus par Valsts kases darbību un tai piešķirto budžeta līdzekļu izlietojumu Valsts kase sniedz finanšu ministram normatīvajos aktos noteiktajā kārtībā.
· 15. Pārvaldnieka izdotos administratīvos aktus, faktisko rīcību un lēmumus par administratīvajiem sodiem var apstrīdēt Finanšu ministrijā.
· 16. Finanšu ministram ir tiesības jebkurā laikā pieprasīt pārskatu par Valsts kases funkciju izpildi, kā arī par Valsts kases darbību.

